CELEX: 32008R1261
Language: da
Date: 2008-12-16 00:00:00
Title: Kommissionens forordning (EF) nr. 1261/2008 af 16. december 2008 om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår International Financial Reporting Standard (IFRS) 2 (EØS-relevant tekst)

17.12.2008   
            
            
               DA
            
            
               Den Europæiske Unions Tidende
            
            
               L 338/17
            
         
      KOMMISSIONENS FORORDNING (EF) Nr. 1261/2008
   af 16. december 2008
   om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår International Financial Reporting Standard (IFRS) 2
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1126/2008 (2) blev der vedtaget visse internationale regnskabsstandarder og fortolkningsbidrag, der eksisterede pr. 15. oktober 2008.
            
         
               (2)
            
            
               Den 17. januar 2008 udsendte International Accounting Standards Board (IASB) ændringer af International Financial Reporting Standard (IFRS) 2, Aktiebaseret vederlæggelse, i det følgende benævnt »ændring af IFRS 2«. Ændringen af IFRS 2 præciserer, hvad der forstås ved optjeningsbetingelser, hvordan ikke-optjeningsbetingelser skal indregnes, og hvordan en virksomheds eller en modparts annulleringer af en aktiebaseret vedlæggelsesordning skal indregnes.
            
         
               (3)
            
            
               Høringen af Den Tekniske Gruppe (TEG) under European Financial Reporting Advisory Group (EFRAG) bekræfter, at ændringen af IFRS 2 opfylder de tekniske kriterier for vedtagelse som omhandlet i artikel 3, stk. 2, i forordning (EF) nr. 1606/2002. I henhold til Kommissionens afgørelse 2006/505/EF af 14. juli 2006 om oprettelse af en undersøgelsesgruppe for rådgivning om regnskabsstandarder, som skal rådgive Kommissionen om objektiviteten og neutraliteten af udtalelser fra European Financial Reporting Advisory Group (EFRAG) (3), har undersøgelsesgruppen for rådgivning om regnskabsstandarder vurderet EFRAG's udtalelse om godkendelse og har rådgivet Europa-Kommissionen om, at den er afbalanceret og objektiv.
            
         
               (4)
            
            
               Forordning (EF) nr. 1126/2008 bør ændres i overensstemmelse hermed.
            
         
               (5)
            
            
               Foranstaltningerne i denne forordning er i overensstemmelse med udtalelse fra Regnskabskontroludvalget —
            
         UDSTEDT FØLGENDE FORORDNING:
   Artikel 1
   I bilaget til forordning (EF) nr. 1126/2008 ændres International Financial Reporting Standard IFRS 2, Aktiebaseret vederlæggelse, i overensstemmelse med den ændring af International Financial Reporting Standard IFRS 2, Aktiebaseret vederlæggelse, i det følgende benævnt »ændring af IFRS 2«, som anført i bilaget til denne forordning.
   Artikel 2
   Virksomhederne anvender ændringen af IFRS 2 som anført i bilaget til denne forordning senest fra den dato, der indleder deres første regnskabsår efter den 31. december 2008.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. december 2008.
      
         
            På Kommissionens vegne
         
         Charlie McCREEVY
         
         
            Medlem af Kommissionen
         
      
   
   
      (1)  EFT L 243 af 11.9.2002, s. 1.
   
      (2)  EUT L 320 af 29.11.2008, s. 1.
   
      (3)  EUT L 199 af 21.7.2006, s. 33.
   
      BILAG
      INTERNATIONALE REGNSKABSSTANDARDER
      
                  IFRS 2
               
               
                  »Ændringer af IFRS 2, Aktiebaseret vederlæggelse«
               
            
         Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS, med undtagelse af retten til at kopiere til personlig brug eller anden form for »fair dealing«. Yderligere oplysninger fås hos IASB på adressen www.iasb.org
      
      ÆNDRINGER TIL IFRS 2
      Aktiebaseret vederlæggelse
      Dette dokument beskriver ændringerne til IFRS 2 Aktiebaseret vederlæggelse. Ændringerne er resultatet af de forslag, der var indeholdt i høringsudkastet om foreslåede ændringer til IFRS 2 — Optjeningsbetingelser og annullering, der blev offentliggjort i februar 2006.
      Virksomheder skal anvende disse ændringer på al aktiebaseret vederlæggelse, der er omfattet af IFRS 2, for regnskabsår, der begynder 1. januar 2009 eller derefter. Det er tilladt at anvende ændringerne før dette tidspunkt.
      IKKE-OPTJENINGSBERETTIGENDE BETINGELSER
      Efter standardens afsnit 21 er der tilføjet en overskrift samt afsnit 21A som følger.
      
         »Behandling af ikke-optjeningsberettigende betingelser
         
                     21A
                  
                  
                     På samme måde skal en virksomhed tage alle ikke-optjeningsberettigende betingelser i betragtning ved vurderingen af de tildelte egenkapitalinstrumenters dagsværdi. For tildelinger af egenkapitalinstrumenter med ikke-optjeningsberettigende betingelser skal virksomheder derfor indregne de varer og tjenesteydelser, som modtages fra en modpart, som opfylder alle optjeningsbetingelser, og som ikke er markedsbaserede betingelser (eksempelvis modtagne tjenesteydelser fra en ansat, som bliver i virksomheden i den bestemte arbejdsperiode), uanset om disse ikke-optjeningsberettigende betingelser er opfyldt.«
                  
               
      ANNULLERING
      Afsnit 28 i standarden er ændret som følger.
      
         
                     »28
                  
                  
                     Hvis en tildeling af egenkapitalinstrumenter annulleres eller afregnes i løbet af optjeningsperioden (ud over tildelinger, som annulleres ved fortabelse, når optjeningsbetingelserne ikke opfyldes) …«
                  
               
      Afsnit 28(b) i standarden er ændret som følger.
      
         
                     »28
                  
                  
                     
                                 (b)
                              
                              
                                 … Sådanne beløb skal indregnes som omkostning. Hvis den aktiebaserede vederlæggelsesordning imidlertid indeholdt forpligtelseselementer, skal virksomheden foretage en ny måling af dagsværdien på datoen for annulleringen eller afregningen. Betalinger til afregning af forpligtelseselementet skal behandles regnskabsmæssigt som en indfrielse af forpligtelsen.«
                              
                           
               
      Efter afsnit 28 i standarden tilføjes afsnit 28A som følger.
      
         
                     »28A
                  
                  
                     Hvis en virksomhed eller en modpart kan vælge, hvorvidt en ikke-optjeningsberettigende betingelse skal opfyldes, skal virksomheden behandle virksomhedens eller modpartens manglende opfyldelse af denne ikke-optjeningsberettigende betingelse i løbet af optjeningsperioden som en annullering.«
                  
               
      IKRAFTTRÆDELSESTIDSPUNKT
      Afsnit 62 tilføjes til standarden som følger.
      
         
                     »62
                  
                  
                     Virksomheder skal anvende følgende ændringer med tilbagevirkende kraft på regnskabsår, som begynder 1. januar 2009 eller derefter:
                     
                                 (a)
                              
                              
                                 kravene i afsnit 21A vedrørende behandlingen af ikke-optjeningsberettigende betingelser,
                              
                           
                                 (b)
                              
                              
                                 de ajourførte definitioner på »retserhverves« og »optjeningsbetingelser« i Appendiks A og
                              
                           
                                 (c)
                              
                              
                                 ændringerne i afsnit 28 og 28A vedrørende annulleringer.
                              
                           Det er tilladt at anvende ændringerne før dette tidspunkt. Hvis en virksomhed anvender disse ændringer på regnskabsår, som begynder før 1. januar 2009, skal den give oplysning om dette.«
                  
               
      DEFINITIONER
      I Appendiks A ændres definitionen på »retserhverves« og »optjeningsbetingelser« som følger.
      
         
                     »retserhverves
                  
                  
                     At blive en ret. Ved aktiebaseret vederlæggelse retserhverves modpartens ret til at modtage kontanter eller andre aktiver eller egenkapitalinstrumenter i virksomheden, når modpartens ret ikke længere er betinget af opfyldelsen af eventuelle optjeningsbetingelser.
                  
               
                     optjeningsbetingelser
                  
                  
                     De betingelser, der afgør, om virksomheden modtager de tjenesteydelser, der berettiger modparten til at modtage kontanter, andre aktiver eller egenkapitalinstrumenter i virksomheden i henhold til en aktiebaseret vederlæggelsesordning. Optjeningsbetingelser er enten tjenestebetingelser eller indtjeningsbetingelser. Tjenestebetingelser kræver, at modparten fuldfører en bestemt arbejdsperiode. Indtjeningsbetingelser kræver, at modparten fuldfører en bestemt arbejdsperiode, samt at opstillede indtjeningsmål opfyldes (eksempelvis en bestemt stigning i virksomhedens overskud i en bestemt periode). En indtjeningsbetingelse kan omfatte en markedsbaseret betingelse.«